1–тиркеме

« 3–тиркеме

**Мамлекеттик ветеринардык контролго жана көзөмөлгө алынуучу товарларды өндүрүүнү, кайра иштетүүнү, сактоону, жүгүртүүнү жана сатууну жүзөгө ашыруучу уюмдарды жана жактарды эсепке алуу жана каттоо тартиби**

**1–глава. Жалпы жоболор**

1. Бул Тартип мамлекеттик ветеринардык контролго жана көзөмөлгө алынуучу товарларды өндүрүүнү, кайра иштетүүнү, сактоону, жүгүртүүнү жана сатууну жүзөгө ашыруучу уюмдарды жана жактарды эсепке алуу жана каттоо тартибин аныктайт.

2. Ушул Тартип жогоруда аталган токтом менен бекитилген «Жаныбарлардан алынуучу иштетиле элек азык-түлүк (тамак-аш) чийки затын алуу, кайра иштетүү (иштетүү) боюнча иш жүргүзгөн өндүрүштүк объекттерди мамлекеттик каттоо жөнүндө» Жободо көрсөтүлгөн өндүрүштүк объекттерди, ошондой эле көчмө цирктердин жана айбанаттардын (зоопарктардын) курамында жаныбарларды, зоология, жаныбарлардын анатомиясы жана палеонтологиясы боюнча коллекциялар жана коллекциялык буюмдарды, бардык түрдөгү жаныбарларды ташуу, көбөйтүү, убактылуу кармоо, ошону менен катар жаныбарлардан алынган чийки заттарды (азыктарды) ташып келүү жана ташып чыгуу үчүн жабдуулар жана шаймандарды ташып келүү жана ташып чыгуу учурларын кошпогондо, жаныбарларды багуу жана көбөйтүү, жаныбарларга ветеринардык жардам көрсөтүү, ветеринардык дары каражаттарын, тоюттарды жана тоют кошумчаларын, жаныбарлардан алынган азыктарды жана чийки заттарды өндүрүү, кайра иштетүү, сактоо жана сатуу боюнча ишмердүүлүктүн (мындан ары – объекттер) бардык түрлөрүнө жайылтылат.

3. Мамлекеттик ветеринардык көзөмөл жана контроль мал чарбачылыгынын продуктуларын жана чийки затын, ветеринардык дары-дармек каражаттарын, тоюттарды жана тоют кошулмаларын өндүрүүгө, сактоого, ташууга, кайра иштетүүгө жана сатууга, ошондой эле алып келинген, ташып чыгарылган жана Кыргыз Республикасынын аймагы аркылуу транзит менен ташылып өтүүчү мамлекеттик ветеринардык көзөмөл алдындагы товарларга жана жүктөргө карата жүргүзүлөт.

Мамлекеттик ветеринардык көзөмөл жана контроль алдындагы товарлардын тизмеси Бажы Бирлигинин Комиссиясынын 2010-жылдын 18–июнундагы № 317 «Евразиялык экономикалык бирлигинде ветеринардык–санитардык чараларды колдонуу жөнүндө» чечими менен аныкталат.

4. Мамлекеттик ветеринардык контролго жана көзөмөлгө алынуучу объекттер жөнүндө маалыматтар Мамлекеттик ветеринардык контролго жана көзөмөлгө алынуучу өндүрүштүк объекттердин реестрине (мындан ары – Реестр) киргизилет.

5. Реестрди жүргүзүү ветеринардык коопсуздук чөйрөсүндөгү мамлекеттик көзөмөлдөө жана контролдоо жана ветеринария, жаныбарлардын саламаттыгын коргоо, жаныбарларды идентификациялоо жана байкоо жүргүзүү, ветеринардык-санитардык жана тамак-аш коопсуздугун камсыз кылуу жаатындагы мамлекеттик саясатты ишке ашыруу боюнча функцияларды аткаруучу мамлекеттик орган (мындан ары – ветеринария боюнча мамлекеттик орган) жана анын аймактык бөлүмдөрү тарабынан бузулуудан жана уруксатсыз кирүүдөн корголгон электрондук маалымат базасы менен ишке ашырылат.

**2–глава. Мамлекеттик ветеринардык контролго жана көзөмөлгө алынуучу объекттерди эсепке алуу жана каттоо тартиби**

6. Төмөнкүдөй ишмердүүлүктөр каттоого алынат:

– жаныбарлардан алынган азыктарды жана чийки заттарды сатуу жана сактоо боюнча, – F8 ишмердүүлүк коду ыйгарылат;

– жаныбарлардан алынган субпродуктдарды жана чийки заттарды кабыл алуу боюнча, – F9 ишмердүүлүк коду ыйгарылат;

– балчылык жана балчылык азыктарын кайра иштетүү боюнча, – F10 ишмердүүлүк коду ыйгарылат.

7. Эсепке төмөнкүдөй ишмердүүлүктөр алынат:

– жаныбарларды багуу, көбөйтүү жана сатуу боюнча – F11 ишмердүүлүк коду ыйгарылат;

– ветеринардык дары–дармек каражаттарын, тоют жана тоют кошумчаларын өндүрүү, сактоо жана сатуу боюнча – F12 ишмердүүлүк коду ыйгарылат;

– жаныбарлардан алынган техникалык жана иштетилбеген чийки заттарды кабыл алуу боюнча, – F13 ишмердүүлүк коду ыйгарылат;

– жаныбарларга ветеринардык жардам көрсөтүү боюнча, – F14 ишмердүүлүк коду ыйгарылат;

– жапайы жана экзотикалык жаныбарларды багуу жана өстүрүү боюнча, – F15 ишмердүүлүк коду ыйгарылат.

8. Объектти эсепке алуу жана каттоо ветеринария боюнча мамлекеттик орган бекиткен формага ылайык юридикалык жана жеке жактын (мындан ары – арыз ээси) арызынын негизинде жүзөгө ашырылат.

9. Арыз ээси арызын ветеринария боюнча мамлекеттик органдын аймактык бөлүмүнө (мындан ары – аймактык бөлүм) берет же анын сканерленген вариантын төмөнкү документтерди тиркөө менен интернет тармагы аркылуу электрондук почтага жөнөтөт:

– юридикалык жак үчүн: юридикалык жактын уюштуруу документинин (уставдын же уюштуруу келишиминин) жана юридикалык жактын мамлекеттик каттоодон (кайра каттоодон) өткөндүгүн тастыктаган документтин күбөлөндүрүлгөн көчүрмөсү. Жетекчинин ким экендигин тастыктаган документтин көчүрмөсү;

– жеке жак үчүн: инсандыгын тастыктаган документтин жана жеке ишкерди каттоо жөнүндө күбөлүктүн көчүрмөсү, салык төлөөчүнүн идентификациялык номери;

– имаратка же курулмага болгон укуктардын таандык экендигин тастыктаган укук белгилөөчү документтердин күбөлөндүрүлгөн көчүрмөлөрү (техникалык паспорт), ал эми мүлктү жалдоо (арендалоо) учурунда – бир жылдан кем эмес мөөнөтү бар мүлктүк жалдоо (арендалоо) келишиминин күбөлөндүрүлгөн көчүрмөсү;

– тобокелдиктерди талдоо жана критикалык контролдук точкаларды аныктоо принциптерине негизделген өндүрүштүк контролдоо программасы (ХАССП принциптери, эгерде бул принциптер киргизилсе,);

– өндүрүш объектинин (жайдын) жана өндүрүш процессинин блок – схемасы.

Документтердин тиркелген көчүрмөлөрү арыз ээси тарабынан күбөлөндүрүлүүгө тийиш. Тиркелген документтерде камтылган маалыматтардын аныктыгы үчүн жоопкерчиликти арыз ээси тартат.

Аймактык бөлүмдө катталган күн арыз берилген күн болуп саналат.

10. Аймактык бөлүм арыз катталган күндөн тартып, 10 күндүн ичинде катталуучу объекттердин өндүрүш процессине карата Кыргыз Республикасынын ветеринардык мыйзамдарында жана/же Евразия экономикалык бирлигинин мыйзамдарында белгиленген талаптарга шайкештигин текшерүүнү жүргүзүүгө милдеттүү.

11. Катталуучу объектти текшерүүнүн жыйынтыгы боюнча аймактык бөлүм ушул Тартиптин 14-пунктунда көрсөтүлгөн документтердин тизмеси менен, анын ичинде ветеринардык-санитардык корутундуну ветеринария боюнча мамлекеттик органга идентификациялык номер берүү жана Реестрге киргизүү үчүн суроо–талап жиберет же аныкталган бузууларды жоюу жөнүндө көрсөтмө берет.

Көрсөтмөдө көрсөтүлгөн тартип бузуулар четтетилгенден кийин арыз ээси ветеринария боюнча мамлекеттик органдын аймактык бөлүмүнө көрсөтмөнүн аткарылылгандыгы жана аныкталган бузуулар четтетилгендиги жөнүндө жазуу жүзүндө маалымат берет.

Аныкталган бузууларды четтетүү жөнүндө кабарлоодо, аныкталган бузууларды четтетүү фактысы жана ыкмалары, аныкталган бузууларды алдын алуу боюнча көрүлгөн чаралар жөнүндө маалыматтар камтылышы керек.

12. Аймактык бөлүм арыз ээсинен билдирүү алган учурдан тартып, 2 жумушчу күндүн ичинде көрсөтмөнүн аткарылышын текшерүүгө укуктуу.

13. Көрсөтмөнүн аткарылышын текшерүүнүн жыйынтыгы боюнча аймактык бөлүм 7 календардык күндүн ичинде ветеринария боюнча мамлекеттик органга идентификациялык номер берүү жана Реестрге киргизүү үчүн документтердин тизмеси менен өтүнүч жиберет, же объектти эсепке алуудан жана каттоодон баш тартуу жөнүндө чечимин чыгарат.

14. Идентификациялык номерди берүү өтүнүчү төмөнкү документтерди камтыйт:

– аймактык бөлүмдүн жетекчиси же ал жок болгон учурда аны алмаштыруучу адам кол койгон, ветеринария боюнча мамлекеттик орган аныктаган форма ылайык ветеринардык-санитардык корутундуну;

– ветеринария боюнча мамлекеттик орган аныктаган формага ылайык ветеринардык текшерүү актысын;

– ушул Тартиптин 9–пунктунда көрсөтүлгөн документтер.

15. Төмөнкүлөр объектини эсепке алуу жана каттоодон баш тартууга негиз болуп саналат:

– арыз ээси тарабынан документтердин толук эмес пакетин берүү:

– объекттин Кыргыз Республикасынын жана Евразия экономикалык бирлигинин мыйзамдарында белгиленген ветеринардык-санитардык талаптарга, ошондой эле экспорт жүргүзүлүп жаткан өлкөнүн ветеринардык-санитардык талаптарына ылайык келбестиги.

Объектти эсепке алуудан жана/же каттоодон баш тартуу жазуу жүзүндө аткарылууга жана талаптарды көрсөтүүнү камтууга тийиш. Объектти эсепке алуудан жана/же каттоодон баш тартуу арыз ээсинин жеке өзүнө тапшырылат же почта аркылуу тапшырылгандыгы жөнүндө билдирүү менен жөнөтүлөт.

Эсепке алуу жана каттоодон баш тартуу, анын баш тартуусуна негиз болгон жагдайлар четтетилгенден кийин кайра кайрылууга тоскоолдук кылбайт.

16. Ветеринария боюнча мамлекеттик орган идентификациялык номер ыйгаруу жөнүндө өтүнүч келип түшкөндөн кийин 7 жумуш күндүн ичинде объектини Реестрге каттайт жана ага идентификациялык номер берет.

17. Идентификациялык номер өлкөнүн кодунан, областтын литердик кодунан, райондун (шаардын) катар номеринен жана ишмердүүлүктүн түрүнүн кодунан, ошондой эле объектинин катар номеринен турат.

Өлкөнүн коду, областтын литердик коду жана райондун (шаардын) катар номери ушул токтом менен бекитилген Жаныбарлардан алынуучу иштетиле элек азык-түлүк (тамак-аш) чийки затын алуу, кайра иштетүү (иштетүү) боюнча иш жүргүзгөн өндүрүштүк объекттерди мамлекеттик каттоо жөнүндө жобого ылайык аныкталат.

Ишмердүүлүктүн түрүнүн коду ушул Тартиптин 6 жана 7– пунктуна ылайык аныкталат.

Объекттин катар номери аймактык бөлүмдө объектке идентификациялык номер ыйгаруу арызын каттоонун кезектүүлүгүнө ылайык аныкталат.

18. Экспортту жүзөгө ашыруучу объекттерге идентификациялык номерге кошумча «Ех» символу киргизилет.

19. Объектиге ыйгарылган идентификациялык номер жаныбарлардан алынган азыктардын товар-коштоочу документтеринде көрсөтүлөт.

20. Объекттин ыйгарылган идентификациялык номери ветеринария боюнча мамлекеттик органдын расмий сайтына жайгаштырылат.

21. Аймактык бөлүм объекттин идентификациялык номер ыйгарылгандан кийин он жумуш күндүн ичинде ветеринария боюнча мамлекеттик орган тарабынан бекитилген формадагы Реестрден көчүрмөнү арыз ээсине берет.

22. Идентификациялык номер объекттин ишмердүүлүгүнүн бүткүл мезгилине берилет.

23. Юридикалык жактын аталышы өзгөргөн жана/же кайра уюшулган учурда аты-жөнү, каттоо дареги, инсандыгын ырастоочу документтиндеги маалыматтар (жеке ишкерлер үчүн), объекттин ишмердүүлүгүнүн түрү өзгөргөн, арыз ээсинин ишмердүүлүгү токтотулган, ошондой эле объекттин юридикалык/иш жүзүндөгү жайгашкан жери өзгөргөн учурларда, арыз ээси он төрт күн ичинде тийешелүү аймактык бөлүмгө өзгөрүүгө негиз болгон документтерди тиркөө менен кабар берүүсү керек.

Объекттин юридикалык/иш жүзүндөгү жайгашкан жери өзгөргөн учурда, ушул Тартиптин 11–пунктунда көрсөтүлгөн тартипке ылайык арыз ээси аймактык бөлүмгө кайрылат.

Аймактык бөлүм билдирүү алгандан кийин, 5 жумуш күндүн ичинде тийешелүү маалыматтарды Реестрге киргизүү үчүн ветеринария боюнча мамлекеттик органга маалымдама жөнөтөт.

Объекттин ишинин түрү өзгөргөндө, арыз ээсинин ишмердүүлүгү токтотулганда, Реестрде каттоо жана эсепке алуу токтотулат жана тиешелүү жазуу жазылат.

**3 – глава. Корутунду жоболор**

24. Ушул Тартиптин талаптарын бузган жактар Кыргыз Республикасынын укук бузуулар жөнүндө мыйзамдарына ылайык жоопкерчилик тартышат.

25. Ветеринария боюнча мамлекеттик органдын жана анын аймактык бөлүмдөрүнүн кызмат адамынын/кызмат адамдарынын аракетине (аракетсиздигине) даттануу административдик иш жана административдик жол-жоболор жөнүндө Кыргыз Республикасынын мыйзамдарында белгиленген тартипте жүзөгө ашырылат.».